ออมสินหั่นฝาก-กู้หันไปเน้นขายสลาก
ออมสินตอบรับกระแสดอกเบี้ยขาลง ล่าสุดหั่นดอกเบี้ยเงินฝากประจำ 0.12%
2 ก.พ. 2555

ออมสินตอบรับกระแสดอกเบี้ยขาลง ล่าสุดหั่นดอกเบี้ยเงินฝากประจำ 0.12% 
ควบลดดอกเบี้ยเงินกู้ 0.125-0.25% มีผล 1 ก.พ. 2555 นี้หันไปเน้นสลาก
นายเลอศักดิ์ จุลเทศ ผู้อำนวยการธนาคารออมสิน เปิดเผยว่า ธนาคารได้ปรับลดอัตราดอกเบี้ยเงินฝากประจำทุกประเภทลง 0.12% เพื่อให้สอดคล้องกับการปรับลดอัตราดอกเบี้ยนโยบายของธนาคารแห่งประเทศไทย (ธปท.) โดยเงินฝากประจำ 3 เดือน ปรับลดตามวงเงินฝากจาก 2.25–2.60% เหลือ 2.13– 2.48% เงินฝากประจำ 6 เดือน ปรับลดตามวงเงินฝากจากระดับ 2.50–2.80% เหลือ 2.38–2.68% ส่วนเงินฝากประจำ 12 เดือน ปรับลดตามวงเงินฝากเช่นกัน จาก 2.90–3.25% เหลือ 2.78–3.13% มีผลตั้งแต่วันที่ 1 ก.พ. 2555 เป็นต้นไป
ขณะเดียวกัน ธนาคารก็ได้ปรับลดอัตราดอกเบี้ยเงินฝากประจำ 24 M Plus จากเดิมคิดตามวงเงินฝาก 3.25–3.60% เหลือ 3.13–3.48% เงินฝากประจำ 36 M Plus ปรับลดตามวงเงินฝากจาก 3.75–3.80% ลงเหลือ 3.63–3.68% และ เงินฝากประจำรายเดือนยกเว้นภาษี ปรับลดลงจาก 3.60% เหลือแค่ 3.48% 




 
นายเลอศักดิ์ กล่าวว่า พร้อมกันนี้ธนาคารได้ปรับลดอัตราดอกเบี้ยเงินกู้ลงเช่นกันเฉลี่ย 0.125–0.25% โดยดอกเบี้ยเงินกู้ประเภทเงินเบิกเกินบัญชี (MOR) ปรับลดจาก 7.50% เหลือ 7.375% และดอกเบี้ยเงินกู้ลูกค้ารายย่อยชั้นดี (MRR) ก็ได้ปรับลดจาก 8.00% ลงมาอยู่ที่ 7.75% 
“การปรับลดอัตราดอกเบี้ยในครั้งนี้ เป็นการเพิ่มทางเลือกให้แก่ลูกค้าและประชาชนทั่วไป และยังเอื้อต่อภาคประชาชนในการเข้าถึงแหล่งทุนที่มีต้นทุนไม่สูง เพื่อสนับสนุนการพัฒนาเศรษฐกิจระดับฐานรากของประเทศให้มีความแข็งแกร่งอย่างยั่งยืน” นายเลอศักดิ์ กล่าว 
นายเลอศักดิ์ กล่าวอีกว่า เพื่อเป็นทางเลือกให้กับผู้ฝากเงินธนาคารได้ออกผลิตภัณฑ์เงินฝาก สลากออมสินพิเศษ 3 ปี โดยเปิดรับฝากตั้งแต่บัดนี้เป็นต้นไป รับฝากหน่วยละ 50 บาท (1 หน่วยต่อ 1 เลขหมาย) ให้ผลตอบแทนดอกเบี้ยแบบขั้นบันได โดยฝากครบ 1 ปี ได้รับดอกเบี้ยหน่วยละ 0.50 บาท หากฝากครบ 2 ปี ได้รับดอกเบี้ยหน่วยละ 1.125 บาท ฝากครบ 3 ปี ได้รับดอกเบี้ยหน่วยละ 3.00 บาท โดยผู้ฝากมีสิทธิลุ้นถูกรางวัลจากการออกรางวัลเลขสลากทุกวันที่ 16 ของเดือน เป็นเวลา 36 เดือนติดต่อกัน โดยมีรางวัลสูงสุด รางวัลที่ 1 มูลค่าสูงสุด 10 ล้านบาท จำนวน 3 รางวัล และยังมีรางวัลเลขท้ายอีกหลายรางวัล โดยมีมูลค่าเงินรางวัลรวมกว่า 500 ล้านบาทต่อเดือน
นอกจากนี้ ธนาคารยังเปิดรับฝาก เงินฝากประจำ 99 วัน อย่างต่อเนื่อง เป็นรุ่นที่ 4 เพราะได้รับความนิยมมาก โดยรุ่นนี้ให้อัตราดอกเบี้ยแก่ผู้ฝาก 3.30% รับฝากเฉพาะบุคคลธรรมดา และนิติบุคคลที่ไม่แสวงหากำไร องค์กรภาครัฐ องค์กรชุมชน (ไม่ได้จดทะเบียนนิติบุคคล) เปิดบัญชีขั้นต่ำ 5,000 บาท ฝากเพิ่มได้ครั้งละไม่ต่ำกว่า 1,000 บาท เปิดรับฝากตั้งแต่วันที่ 1 ก.พ. ถึง 31 มี.ค.นี้เท่านั้น
ธนาคารออมสินถือว่ามีเงินฝากเติบโตก้าวกระโดด โดยสิ้นเดือน พ.ย. 2554 มียอดเงินฝาก 1.42 ล้านล้านบาท จากเมื่อ ม.ค. 2551 มียอดเงินฝาก 6.19 แสนล้านบาท